text: Vejles Gulddreng: Hele Danmark elsker mig
  13 november 2016 kl. 06.50
  Det var en selvsikker Gulddreng, der lørdag modtog publikumsprisen ved Danish Music Awards. Han undlod takketalen og sang en sejrssang i stedet.
  I virkeligheden hedder han Malte Manniche Ebert og kommer fra Andkær ved Vejle.
  I løbet af sommeren blev han landskendt med hit som "Model" under navnet Gulddreng, og lørdag snuppede han publikumsprisen ved Danish Music Awards for næsen af både Christopher, Mads Langer, Tine Bramsen og MØ.
  Da han kom op på scenen for at modtage sin pris, vankede der ingen takketale. Til gengæld brød den populære Vejle-dreng ud i sang.
  Ordene var selvsikre - eller måske undrer den unge 21 årige vejlenser sig oprigtigt over, at vejen til stjernerne har været så nem for ham. I hvert fald sang han sådan:
  - Troede ikke det var så nemt,
  nemt at blive kendt.
  Men det er det,
  for hele Danmark elsker mig.
  Skulle nogen have brug for en intro til den unge popartist, så kan man høje landeplagen "Model" herunder.
  
  